**鄧艾**（195年—264年），字**士載**，義陽棘陽人。曹魏後期將領。

生平
--

### 早年

鄧艾細嗰陣時就無咗老豆，屋企好窮，細嗰陣時就有口吃嘅毛病；曾經喺汝南嗰度放牛。12歲同亞媽搬去潁川時，見到死咗嘅太丘長陳寔嘅碑文上面寫住「文為世範、行為士則」，於是自己改名做鄧範，字士則。後尾由於有個族人同佢同名，所以改咗叫鄧艾。鄧艾早年因為自己嘅才學而被人舉薦做典農都尉，但係因為佢口吃而乜任何升遷。因為佢好仲意軍事，所以每次去到高山大澤，一定會喺度測量同埋繪製地形，並且規劃點樣紮營佈防。當時啲人成日取笑鄧艾，但係鄧艾並唔在意。後尾佢做咗典農綱紀，係見到太尉司馬懿之後得到司馬懿嘅賞識，做咗太尉府嘅掾屬，之後又升咗做尚書郎。

### 屯田墾荒

由正始元年（240年）開始，魏國準備喺淮河兩岸大規模嘅屯田，嚟儲備軍糧。鄧艾被派咗去視察，視察完之後寫咗本《濟河論》嚟表明自己計劃嘅具體方案，司馬懿十分滿意佢提出嘅方案，並且用咗拒嘅方案嚟屯田。251年，司馬懿病死咗，佢個大仔司馬師繼承咗佢嘅官職。鄧艾先係喺汝南嗰度做太守，跟住又升咗做兗州刺史，加埋振威將軍，鄧艾每到一個地方做官就係度屯田墾荒。

### 曲城之戰

249年秋，蜀國將領姜維進攻曹魏嘅雍州，諗住拉攏羌胡返蜀國。司馬昭派郭淮同埋陳泰帶兵抵禦，鄧艾亦都有參與其中。鄧艾進攻蜀軍控制嘅曲城，切斷嗰度嘅交通同埋水源，搞到曲城嘅蜀軍困窘不堪。姜維知道後即刻走返蜀國。鄧艾係白水嘅北岸嗰度屯兵，以防蜀軍反攻。冇耐之後，姜維又派廖化帶兵返嚟，係白水南岸扎營，同鄧艾對峙。鄧艾分析認為，姜維係派廖化駐守白水南岸，係諗住從北面嘅洮城偷襲。鄧艾於是即刻搶佔咗洮城，姜維果然帶兵嚟攻洮城，見座城已經被鄧艾搶咗，只好撤軍返蜀漢，魏軍因此而冇輸到，鄧艾因為嚟份功績而被封做關內侯，升任討寇將軍。曹髦做咗皇帝之後，封鄧艾做方城亭侯。後尾鄧艾由於參與咗對毌丘儉之亂嘅鎮壓而進封方城鄉侯，行安西將軍。

### 狄道之戰

正元二年（255年），司馬師病危，蜀將姜維趁機派幾萬人攻打隴西，蜀軍向狄道嗰邊進軍。魏將王經奮力抵抗，但係佢喺洮西被姜維打敗，被姜維包圍係狄道城入面。同年八月，司馬昭任命鄧艾擔任安西將軍、假節、領護東羌校尉，同陳泰等人一齊抗蜀。陳泰同鄧艾軍會合之後，兵分三路前往隴西，佢哋避開蜀軍，偷偷咁行到狄道東南咁山上，係山上點火同埋打鼓嚟同城入面聯絡，守軍見到援軍嚟咗，士氣大振。姜維指揮手下進攻嗰座山，但係被魏軍打敗。嗰時陳泰話要截斷蜀軍嘅退路，九月，姜維將軍隊撤去鐘堤。

### 段谷之戰

255年姜維係隴西輸咗，退守鍾堤。鄧艾認為姜維一定會再嚟多一次，所以加強防備。256年六月，姜維約咗蜀將胡濟係上邽嗰度會合。姜維原先諗住行祁山，知道鄧艾係嗰度有準備之後改行董亭進攻南安。鄧艾軍搶佔咗武城山，姜維見冇咗地利，打唔落嚟，於是係夜晚渡過渭水往東行，攻打上邽。兩軍係段谷嗰度撞到，因為胡濟冇按照規定過嚟幫手，所以蜀軍打輸咗場仗，傷亡慘重。魏國因此封鄧艾做鎮西將軍、都督隴右諸軍事，並且進封鄧侯，分五百戶，封佢個仔鄧忠做亭侯。

### 不戰而勝

257年，魏將諸葛誕聯合東吳係淮南起兵反叛司馬昭。司馬昭抽調咗關中嘅兵力去討伐諸葛誕。姜維趁機攻打魏國嘅秦川。嗰時魏國係長城屯咗好多軍糧，但係防守好弱。鄧艾同埋魏將司馬望都驚姜維會攻打長城，於是佢哋兩軍聯合埋一齊。姜維軍係芒水嘅山上紮營，司馬望軍同鄧艾軍就係近水嘅地方起咗座寨。蜀軍挑戰咗魏軍好多次，但魏軍就係不肯出嚟，兩軍就咁樣長期對峙。第二年（258年），魏國鎮壓咗諸葛誕嘅叛變，姜維知道後只好撤返蜀國。鄧艾就咁升做征西將軍，前後總共增加咗六千六百戶食邑。。262年姜維又再起兵攻打魏國，攻到洮陽境內。鄧艾係洮陽以東的侯和嗰度阻擊蜀軍，蜀軍大敗，損失慘重。

### 偷渡陰平

263年秋，大將軍司馬昭命鄧艾帶三萬幾人去纏擾係沓中屯田的姜維，雍州刺史諸葛緒帶三萬幾人阻斷姜維返漢中嘅路，鍾會帶領十幾萬大軍進攻漢中，廷尉衛瓘做監軍。鍾會攻陷漢中，姜維只好退守劍閣，鍾會打唔落嚟。十月，鄧艾親自帶兵行陰平小路，諗往偷襲蜀國嘅首都成都。佢哋攻到江油，嗰度嘅守將馬邈嚇到投降。鄧艾又攻陷涪陵同埋綿竹，蜀漢衛將軍、諸葛亮嘅亞仔諸葛瞻係綿竹戰死。蜀國嘅百姓嚇到匿入山林入面。蜀主劉禪投降鄧艾，蜀漢滅亡。

### 居功自傲

蜀漢滅亡之後，鄧艾擅自任命劉禪做驃騎將軍，並且恢復其它蜀國官員嘅職位，允許佢哋重操舊職。佢曾經同蜀國嘅官員講道：「你吔因為有我，所以先有今日。如果你們遇到嘅係吳漢嗰種嘅人，你吔早就滅亡喇。」又話：「姜維自係一時嘅英雄，因為遇到咗我，所以先至窮途末路。」。一直都唔仲意鄧艾嘅鍾會趁機向司馬昭冤枉鄧艾要造反，而鄧艾係處置投降嘅蜀漢君臣嗰陣時冇按照司馬昭嘅指示去做，亦都加深咗司馬昭嘅疑忌，司馬於是叫鍾會將鄧艾捉返去長安，鍾會派監軍衛瓘緝拿鄧艾。鍾會謀反失敗被殺之後，鄧艾嘅部將諗住救返鄧艾，衛瓘驚俾鄧艾報復，於是派田續殺咗鄧艾、鄧忠父子。鄧艾係洛陽仔女亦都被殺曬。

參考
--

### 引用

1. ↑  《三國志·魏書·王毌丘諸葛鄧鍾傳》：鄧艾字士載，義陽棘陽人也。
2. ↑  《三國志·魏書·王毌丘諸葛鄧鍾傳》：讀故太丘長陳寔碑文，言「文為世範，行為士則」，艾遂自名範，字士則。後宗族有與同者，故改焉。
3. ↑  《三國志·魏書·王毌丘諸葛鄧鍾傳》：每見高山大澤，輒規度指畫軍營處所，時人多笑焉。
4. ↑  《三國志·魏書·王毌丘諸葛鄧鍾傳》：後為典農綱紀，上計吏，因使見太尉司馬宣王。宣王奇之，辟之為掾，遷尚書郎。
5. ↑  《三國志·魏書·王毌丘諸葛鄧鍾傳》：時欲廣田畜谷，為滅賊資，使艾行陳、項已東至壽春
6. ↑  《三國志·魏書·王毌丘諸葛鄧鍾傳》：宣王善之，事皆施行。
7. ↑  《三國志·魏書·王毌丘諸葛鄧鍾傳》：嘉平元年，與征西將軍郭淮拒蜀偏將軍姜維。
8. ↑  《三國志·魏書·王毌丘諸葛鄧鍾傳》：三日，維遣廖化自白水南向艾結營。
9. ↑  《三國志·魏書·王毌丘諸葛鄧鍾傳》：艾謂諸將曰：「維今卒還，吾軍人少，法當來渡而不作橋。此維使化持吾，令不得還。維必自東襲取洮城。」
10. ↑  《三國志·魏書·王毌丘諸葛鄧鍾傳》：艾即夜潛軍徑到，維果來渡，而艾先至據城，得以不敗。賜爵關內侯，加討寇將軍
11. ↑  《三國志·魏書·王毌丘諸葛鄧鍾傳》：高貴鄉公即尊位，進封方城亭侯。
12. ↑  《三國志·魏書·王毌丘諸葛鄧鍾傳》：以破欽等功，進封方城鄉侯，行安西將軍。
13. ↑  《三國志·蜀書三·後主傳》：與魏雍州剌史王經戰於洮西，大破之。經退保狄道城。
14. ↑  《三國志·魏書·王毌丘諸葛鄧鍾傳》：乃以艾為安西將軍，假節、領護東羌校尉。
15. ↑  《三國志·蜀書十四·蔣琬費禕姜維傳
》：魏徵西將軍陳泰進兵解圍，維卻住鐘題。
16. ↑  《三國志·蜀書十四·蔣琬費禕姜維傳》：與鎮西大將軍胡濟期會上邽。
17. ↑  《三國志·蜀書十四·蔣琬費禕姜維傳》：濟失誓不至，故維為魏大將鄧艾所破於段谷，星散流離，死者甚眾。
18. ↑  《三國志·魏書·王毌丘諸葛鄧鍾傳》：甘露元年詔曰：「……今以艾為鎮西將軍、都督隴右諸軍事，進封鄧侯。分五百戶封子忠為亭侯。」
19. ↑  《三國志·魏書·王毌丘諸葛鄧鍾傳》：二年，拒姜維於長城，維退還。遷征西將軍，前後增邑凡六千六百戶。
20. ↑  《三國志·魏書·王毌丘諸葛鄧鍾傳》：景元三年，又破維於侯和
21. ↑  《三國志·蜀書十四·蔣琬費禕姜維傳》：五年，維率眾出漢、侯和，為鄧艾所破
22. ↑  《三國志·魏書·王毌丘諸葛鄧鍾傳》：使艾與維相綴連；
23. ↑  《三國志·魏書·王毌丘諸葛鄧鍾傳》：冬十月，艾自陰平道行無人之地七百餘里
24. ↑  《三國志·魏書·王毌丘諸葛鄧鍾傳》：先登至江由，蜀守將馬邈降。
25. ↑  《資治通鑑·卷七十八·魏紀十》：聞艾已入平土，百姓擾擾，皆迸山野，不可禁制。
26. ↑  《三國志·魏書·王毌丘諸葛鄧鍾傳》：劉禪遣使奉皇帝璽綬，為箋詣艾請降。
27. ↑  《三國志·魏書·王毌丘諸葛鄧鍾傳》:承制拜禪行驃騎將軍
28. ↑  《三國志·魏書·王毌丘諸葛鄧鍾傳》:艾深自矜伐，謂蜀士大夫曰：「諸君賴遭某，故得有今日耳。若遇吳漢之徒，已殄滅矣。」又曰：「姜維自一時雄兒也，與某相值，故窮耳。」
29. ↑  《三國志·魏書·王毌丘諸葛鄧鍾傳》：因鄧艾承制專事，密白艾有反狀
30. ↑  《三國志·魏書·王毌丘諸葛鄧鍾傳》：司馬文王懼艾或不從命，敕會並進軍成都，監軍衛瓘在會前行，以文王手筆令宣喻艾軍，艾軍皆釋仗，遂收艾入檻車。
31. ↑  《三國志·魏書·王毌丘諸葛鄧鍾傳》：艾父子既囚，鍾會至成都，先送艾，然後作亂。會已死，艾本營將士追出艾檻車，迎還。瓘遣田續等討艾，遇於綿竹西，斬之。子忠與艾俱死，餘子在洛陽者悉誅